Литературабзэр художественнэ литературэм ыбзэ нахь пэблагъ, ау ащи тефэрэп. Ахэр зэпэблагъэхэ зышIырэр тIуми шапхъэр лъапсэу зэряIэр ары. Ау тхакIохэм щыIакIэр игъэкIотыгъэу, бгъу пстэумкIи къагъэлъэгъон фаеу зэрэхъурэм епхыгъэу мышэпхъэ гущыIэхэмрэ шъуашэхэмрэ мымакIэу агъэфедэх, ащ дакIоу ежьхэм къагупшысыгъэ гущыIэхэмрэ гущыIэзэгъусэхэмрэ хагъахьэх. ЕтIани литературабзэр нахь шъуамбгъу, сыда пIомэ ащ стиль зэфэшъхьафхэр зэхеубытэх: публицистикэ, научнэ ыкIи егъэджэн-методикэ стильхэр, художественнэ литературэм истиль. Ащ къикIрэр бзэм изэгъэфэн хэлажьэхэрэр тхэкIо закъохэр арэп, ащ инэу яIахьэ хашIыхьэ публицистхэми, общественнэ IофышIэхэми, шIэныгъэлэжьхэми, кIэлэегъаджэхэми.  Е.И. Ефимовым зэритхырэмкIэ, «джырэ белорус литературабзэр тхакIохэу Янкэ Купалэрэ Якуб Коласрэ ягъэхъагъэхэм япхыгъэ къодыеу зэраIорэм уезэгъынэу щытэп. Узэмыхъырэхъышэжьыщтыр тхэкIо, общественнэ IофышIэ, шIэныгъэлэжь, журналист, кIэлэегъэджэ, джащ фэдэу бзэшIэныгъэлэжь анахь дэгъухэр зэхэзыубытэрэ белорус общественностыр белорус литературабзэм игъэпсынрэ ишапхъэхэр зэтегъэуцогъэнхэмрэ зэрэхэлэжьагъэр ары» (Ефимов, 1954: 7).